Bivši selektor Srbije Siniša Mihajlović na korak je od preuzimanja Sportinga iz Lisabona, saznaje Blicsport.

Naš 49-godišnji stručnjak je u poodmaklim pregovorima sa upravom slavnog portuglaskog kluba, koji je daleko od očkivanja okončao takmičarsku 2017/2018, uz jedan veliki incident.

Sporting je, naime, prvenstvo završio kao treći, sa deset bodova manje od Porta, a tri manje od Benfike, pa će naredne sezone igrati u grupnoj fazi Lige Evrope.

Cilj koji se pred Mihajlovićem postavlja je povratak titule u ovaj lisabonski klub, samim time i povratak Sportinga u Ligu šampiona, u kojoj Portugal ima dva predstavnika, i to jednog direktno, a jednog od trećeg kola kvalifikacija.

Foto: A. Dimitrijević / RAS Srbija Siniša Mihajlović

Nedavno je, pred finale Liga kupa, koji je upravo pomenuti klub osvojio, što mu je jedini trofej u 2017/2018, došlo do velikog incidenta.

Naime, zbog izostanka dobrog rezultata "reagovali" su huligani, koji su u trening centru napali prvotimce lisabonskog kluba. Prekinuli su trening Sportinga, a sve pod izgovorom da su nezadovoljni partijama. Fizički su nasrnuli na igrače i članove stručnog štaba, i to zbog plasmana u Ligu Evrope, a ne u elitno takmičenje.

Kako su tada javlili portugalski mediji, grupa od 50-ak huligana upala je u akademiju Sportinga, a pritom su oni bili naoružani noževima, metalnim štanglama i kaiševima. Bukvalno su uništili svlačionicu, te su napali prvotimce Basa Dosta, Markosa Akunju, Josipa Mišića, kao i tadašnjeg trenera Žorža Žezusa. Naš Radosav Petrović je imao sreće da izbegne pir huligana.

Najgore je prošao Dost, kome su razulareni "navijači" naneli povrede glave. Tu nije bio kraj njihovom divljanju u svlačionici, jer su pritom ubacili nekoliko baklji, a jedna je pogodila Markosa Monteira.

"Portugalci žive za fudbal. Samo o njemu, a i hrani, non-stop pričaju. Tamo je fudbal više od igre", rekao je nedavno, u TV gostovanju na BN-u, Ljubinko Drulović, još jedan bivši selektor Srbije, pa nema sumnje da, ako se postigne dogovor između Mihajlovića i Sportinga, našeg stručnjaka čeka vrela atmosfera u Lisabonu.

Siniša Mihajlović je, podsetimo, posle igračke karijere bio asistent u Interu, a samostalno je vodio Bolonju, Kataniju, Fjorentinu, našu reprezentaciju, Sampdoriju, Milan i Torino, u kome je dobio otkaz 4. januara posle poraza od Juventusa sa 2:0 u Kupu Italije.

Sve na jednom mestu Spremili smo vam mnogo toga važnog i zanimljivog - pogledajte Blicsport

(Igor Velimirović)